KOMISIJOS SPRENDIMAS
2006 m. spalio 27 d.
neskelbti standarto EN 13683:2003 „Sodo įrenginiai. Varikliniai smulkintuvai/drožtuvai. Sauga“ nuorodos pagal Europos Parlamento ir Tarybos direktyvą 98/37/EB
(pranešta dokumentu Nr. C(2006) 5060)
(Tekstas svarbus EEE)
(2006/732/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. birželio 22 d. Europos Parlamento ir Tarybos direktyvą 98/37/EB dėl valstybių narių įstatymų, susijusių su mašinomis, suderinimo (1), ypač į jos 6 straipsnio 1 dalį,
atsižvelgdama į nuolatinio komiteto, įsteigto pagal 1998 m. birželio 22 d. Europos Parlamento ir Tarybos direktyvos 98/34/EB, nustatančios informacijos apie techninius standartus, reglamentus ir informacinės visuomenės paslaugų taisykles teikimo tvarką (2), 5 straipsnį, nuomonę,
kadangi:
(1)
Kai nacionalinis standartas, kuriuo į nacionalinę teisę perkeliamas darnusis standartas ir kurio nuoroda buvo paskelbta Europos Sąjungos oficialiajame leidinyje, apima vieną ar daugiau Direktyvos 98/37/EB I priede nustatytų esminių sveikatos ir saugos reikalavimų, laikomasi prielaidos, kad pagal šį standartą sukonstruota mašina atitinka šiuos esminius reikalavimus.
(2)
Pagal Direktyvos 98/37/EB 6 straipsnio 1 dalį Vokietija pateikė oficialų protestą dėl Europos standartizacijos komiteto (CEN) 2003 m. rugsėjo 8 d. priimto standarto EN 13683:2003, kurio nuoroda dar nebuvo paskelbta Europos Sąjungos oficialiajame leidinyje.
(3)
Komisija, išnagrinėjusi standartą EN 13683:2003, nustatė, kad jis neatitinka esminių saugos reikalavimų, nustatytų Direktyvos 98/37/EB I priedo 1.1.2 punkto c papunkčiu (saugos integravimo principai), 1.3.8 punktu (apsaugos nuo judamųjų dalių keliamo pavojaus parinkimas) ir 1.4.1 punktu (bendrieji reikalavimai apsaugams ir apsaugos įtaisams). Pirma, standarto 5.2.1.1 ir 5.2.1.2 punktais nustatytų specifikacijų, kuriomis neleidžiama sudaryti galimybės iš padavimo pusės ir iš viršaus pasiekti pjovimo ašmenų, nepakanka, kad būtų išvengta sąlyčio su ašmenimis. Įstrigusias nuopjovas įmanoma išimti įrankiui veikiant, ir taip darant ranka gali prisiliesti prie pjovimo ašmenų. Antra, standarto 5.2.2 punkto specifikacijos, kuriomis neleidžiama sudaryti galimybės pasiekti pjovimo ašmenis per išmetimo vamzdį iš apačios, nėra pakankamos. Išmetimo vamzdžio matmenys yra tokie, kad suaugęs žmogus gali ranka prisiliesti prie pjovimo ašmenų.
(4)
Todėl standarto EN 13683:2003 nuorodos neturėtų būti skelbiamos Europos Sąjungos oficialiajame leidinyje,
PRIĖMĖ ŠĮ SPRENDIMĄ:
1 straipsnis
Standarto EN 13683:2003 „Sodo įrenginiai. Varikliniai smulkintuvai/drožtuvai. Sauga“ nuorodos neskelbiamos Europos Sąjungos oficialiajame leidinyje.
2 straipsnis
Šis sprendimas skirtas valstybėms narėms.
Priimta Briuselyje, 2006 m. spalio 27 d.